Інфармацыйнае бюро салідарнасьці зь Беларусьсю

«**Інфармацыйнае бюро салідарнасьці зь Беларусьсю**» (ранейшая назва — «*Бюро салідарнасьці з дэмакратычнай Беларусьсю*») — беларускае інфармацыйнае бюро ў Варшаве.

Заснавана ў студзені 2011 году ў Варшаве. Ініцыятыва стварэньня паўстала пасьля прэзыдэнцкіх выбараў 2010 году, калі частка апанэнтаў беларускай улады трапіла за краты, а частка вымушала была зьехаць у эміграцыю. Улады Варшавы прадаставілі бюро памяшканьне пад офіс у цэнтры гораду.

## Мэты
* Інфармаваньне жыхароў Беларусі на тэму дэмакратычных вартасьцяў і стратэгіі Эўразьвязу адносна Беларусі;
* Павелічэньне інфармаваньня міжнароднай супольнасьці на тэму палітычнай, эканамічнай і культурнай сытуацыі на Беларусі;
* Паглыбленьне сувязяў паміж беларускай грамадзянскай супольнасьцю і міжнароднай дэмакратычнай супольнасьцю.

Паводле арганізатараў установы, офіс мае быць свайго роду памостам паміж прадстаўнікамі беларускага дэмакратычнага грамадзтва й міжнароднай супольнасьцю. Бюро пастаянна інфармуе пра падзеі ў Беларусі. У бюро працуюць беларускія экспэрты, аналітыкі ды журналісты.

## Праца

Штогод з 2011 году ладзіць конкурс «Беларусь у фокусе», які скіраваны да журналістаў, якія пішуць пра Беларусь для небеларускіх выданьняў.

16 сьнежня 2011 году разам зь іншымі беларускімі арганізацыямі (Беларускі Дом у Варшаве, Беларускі Цэнтар ва Ўкраіне (Кіеў), Office for a Democratic Belarus (Брусэль), Грамадзянскае і палітычнае прадстаўніцтва ў Літве (HUB, Вільня), Free Belarus Now (Вялікая Брытанія, Лёндан) ладзіла імпрэзу «*Падзяка на знак Салідарнасьці*».

У 2011 годзе Бюро кансультавала і кіравала міжнароднай прамоцыяй фільму «Беларуская мара». Фільм быў паказаны ў 20 краінах больш за 40 разоў і атрымаў тры ўзнагароды.

Бюро правяло цыкль сустрэч і прэсавых канфэрэнцыяў у Варшаве, Вільні, Празе, Бэрліне, Брусэлю, Капэнгагене, Гаазе, Вашынгтоне ў студзені 2011 году, што прывяло да зьмены рэзалюцыі PACE па Беларусі. Сэрыя прэсавых канфэрэнцыяў «Беларусь на мяжы краху: палітычныя суды і прысуды» адбылася ў Варшаве, Празе і Брусэлі. У Варшаве праведзена фотавыстава «100 чорных дзён Беларусі».

У красавіку 2012 Бюро правяло, з дапамогаю Канадзкай амбасады, у Старым месьце Варшавы выставу прац беларускіх фатографаў. Працы Юліі Дарашкевіч, Зьмітра Брушко, Сяргея Гапона, Сяргея Гудзіліна, Сяргея Васільева і Аляксандра Васюкевіча прадстаўлялі падзеі, што адбывалі на Беларусі ў 2011 годзе.

Увосень 2012 Бюро сумесна зь Міжнароднай фэдэрацыяй журналістаў і Беларускай асацыяцый журналістаў, стварылі «Belarus for Journalists» — дапаможнік для замежных журналістаў па Беларусі. Ён зьмяшчае практычную інфармацыю пра візавыя працэдуры, пытаньні акрэдытацыі, бясьпекі і іншае.

## Каманда
У 2012 годзе офіс складаўся з 5 сталых супрацоўнікаў. Акрамя таго, Бюро працуе ў цесным супрацоўніцтве з групай экспэртаў на Беларусі. Бюро кіруе Юлія Слуцкая, былая дырэктарка менскага офісу Эўрапейскага радыё для Беларусі (2007—2011) і рэдактарка газэты «Комсомольская правда в Беларуси» (1994—2006).

## Крыніцы

## Вонкавыя спасылкі
* Афіцыйны сайт

Катэгорыя:Польскія грамадзкія арганізацыі
Катэгорыя:Беларускія арганізацыі Польшчы
Катэгорыя:Свабода слова
Катэгорыя:Журналісцкія арганізацыі
Катэгорыя:Зьявіліся ў 2011 годзе